B4-1203/95

Ψήφισμα σχετικά με την εκτέλεση του προϋπολογισμού της Ένωσης κατά το oικονομικό έτος 1995

Το Ευρωπαϊκό Κοινοβούλιο,

- έχοντας υπόψη τα στοιχεία που περιέχονται στην έκθεση για την εκτέλεση του προϋπολογισμού της Ευρωπαϊκής Ένωσης ως είχε την 31η Μαΐου 1995 (SEC(95)1048), καθώς και τα στοιχεία για την εκτέλεση όλων των θέσεων του προϋπολογισμού κατά την 31η Αυγούστου 1995,

- έχοντας υπόψη τη δήλωση της Επιτροπής σε απάντηση στο ερωτηματολόγιο της Επιτροπής Ελέγχου του Προϋπολογισμού για την εκτέλεση του προϋπολογισμού της Ευρωπαϊκής Ένωσης κατά το οικονομικό έτος 1995,

- έχοντας υπόψη τα ψηφίσματά του στις

. 24 Μαρτίου 1994 για τις κατευθυντήριες γραμμές για τον προϋπολογισμό 1995 - Τμήμα ΙΙΙ (Επιτροπή) (( ΕΕ C 114, 25.4.1994, σελ. 31.)),

. 27 Οκτωβρίου 1994 για το σχέδιο γενικού προϋπολογισμού για το οικονομικό έτος 1995 - Τμήμα ΙΙΙ (Επιτροπή) (( ΕΕ C 323, 21.11.1994, σελ. 125.)), και

. 15 Δεκεμβρίου 1994 για το σχέδιο γενικού προϋπολογισμού για το οικονομικό έτος 1995 - Τμήμα ΙΙΙ (Επιτροπή) (( ΕΕ C 018, 23.1.1995, σελ. 145.)).

1. εκφράζει λύπη για το χαμηλό επίπεδο εκτέλεσης του φετινού προϋπολογισμού μέχρι σήμερα που συνεχίζει την τάση η οποία παρατηρήθηκε τα προηγούμενα χρόνια; υπενθυμίζει σχετικά την παρατήρηση του Ελεγκτικού Συνεδρίου ότι η εκτέλεση του προϋπολογισμού εξακολουθεί να συγκεντρώνεται σε ιδιαίτερα υψηλό βαθμό στα τέλη του οικονομικού έτους; θεωρεί ότι το ξεκίνημα νέων προγραμμάτων το 1995 στους τομείς της παιδείας και της νεολαίας και η έναρξη του τέταρτου προγράμματος-πλαισίου για την έρευνα ερμηνεύουν και αιτιολογούν αυτή την κατάσταση εν μέρει μόνο;

2. απορρίπτει την επιλεκτική στάση της Επιτροπής η οποία τείνει να συνδέει την πλήρη εκτέλεση ορισμένων κονδυλίων στην ύπαρξη νομικών βάσεων σε αντίθεση με το άρθρο 205 της Συνθήκης ΕΚ; αναμένει από την Επιτροπή να παράσχει πλήρεις εξηγήσεις για τη στάση της και να εκτελέσει όλα τα κονδύλια του προϋπολογισμού κατά τρόπον συμβατό με την προαναφερθείσα νομική διάταξη;

3. εντέλλει τις επιτροπές του να παρακολουθούν από κοντά την εκτέλεση όλων των κονδυλίων του προϋπολογισμού που εμπίπτουν στην σφαίρα αρμοδιοτήτων τους με στόχο τη βελτίωση της αποτελεσματικότητας των δαπανών της Ένωσης;

4. παροτρύνει την Επιτροπή να εξασφαλίσει την τακτική και έγκαιρη καταβολή των επιδοτήσεων σε μη κυβερνητικούς οργανισμούς, καταβάλλοντας ταυτόχρονα την δέουσα προσοχή όσον αφορά τον έλεγχο τον δαπανών;

5. εκφράζει λύπη για τη συνεχιζόμενη ανακρίβεια στους υπολογισμούς των γεωργικών δαπανών που δεν εμφανίζουν καμία σημαντική ένδειξη βελτίωσης παρά τις επανειλημμένες διαβεβαιώσεις της Επιτροπής προς αυτή την κατεύθυνση;

6. θεωρεί αναγκαία την παροχή κατάλληλων οικονομικών πόρων κατά τη διάρκεια του τρέχοντος οικονομικού έτους για τη χρηματοδότηση προσωρινών μέτρων στις περιοχές της Ένωσης που πλήττονται ιδιαίτερα από το αδιέξοδο των διαπραγματεύσεων Ένωσης-Μαρόκου στον αλιευτικό τομέα;

7. ως προς αυτό εκφράζει βαθειά ανησυχία για την πενιχρή εκτέλεση της θέσης B2-1400 (PESCA) από την οποία έπρεπε να χρηματοδοτηθούν μέτρα για τη διαφοροποίηση δραστηριοτήτων στην αλιευτική βιομηχανία και για τη μετάταξη των εργαζομένων σ' αυτό τον τομέα;

8. παρατηρεί με ανησυχία ότι, στις 31 Μαΐου 1995, περίπου 5 δισεκατ. Ecu σε πιστώσεις πληρωμών παραμένουν ανείσπρακτα από τα διαρθρωτικά ταμεία της περιόδου 1989-1993 και θα ακυρωθούν εάν δεν καταβληθούν έως το τέλος του τρέχοντος έτους; καλεί συνεπώς την Επιτροπή να λάβει όλα τα κατάλληλα μέτρα, συμπεριλαμβανομένης της τεχνικής βοήθειας στα κράτη μέλη, για την εξασφάλιση της πλήρους εκτέλεσης αυτού του ποσού πριν από το τέλος του 1995;

9. εκφράζει έντονη λύπη για την πιθανότητα ότι το 1995, όπως και το 1994, η χρησιμοποίηση πιστώσεων που προορίζονται για τα διαρθρωτικά ταμεία θα υπολείπεται του συνολικού ποσού;

10. επισημαίνει τις σημαντικές αποκλίσεις στην εκτέλεση των κοινοτικών πρωτοβουλιών όπου τα ADAPT (θέση B2-1423) και RESIDER II (θέση B2-1431) έχουν ήδη υπερβεί τις αντίστοιχες πιστώσεις τους σε υποχρεώσεις, ενώ τα NOW (θέση B2-1420), HORIZON (θέση B2-1421) και YOUTHSTART (θέση B2-1422), ιδιαίτερα έχουν σημειώσει ένα θλιβερά χαμηλό επίπεδο χρησιμοποίησης τόσο στις πιστώσεις υποχρεώσεων όσο και στις πιστώσεις πληρωμών; ζητεί λοιπόν από την Επιτροπή να συμμορφωθεί με την σαφώς εκφρασθείσα πολιτική βούληση του Κοινοβουλίου όσον αφορά την ισόρροπη υλοποίηση των κοινοτικών πρωτοβουλιών;

11. επαναλαμβάνει τα αιτήματά του προς την Επιτροπή για την εξασφάλιση του ότι το περιβάλλον και οι μεταφορές επωφελούνται κατά δίκαιο τρόπο από τις πιστώσεις του Ταμείου Συνοχής σε όλα τα σχετικά κράτη μέλη;

12. εκφράζει λύπη για το γεγονός ότι η υλοποίηση των διευρωπαϊκών δικτύων, τομέα-κλειδί για το Κοινοβούλιο, έχει καθυστερήσει σοβαρά για λόγους που συνδέονται με την έγκριση των σχετικών νομικών βάσεων;

13. εκφράζει έντονη λύπη για την απροθυμία του Συμβουλίου να εγκρίνει ένα νέο πρόγραμμα για την καταπολέμηση της φτώχειας (θέση B3-4103) και επισημαίνει την πρόθεση της Επιτροπής να μην χρησιμοποιήσει τις πιστώσεις που προορίζονται γι' αυτό το πρόγραμμα στον προϋπολογισμό του 1995; καλεί την Επιτροπή να χρηματοδοτήσει πειραματικά προγράμματα σ' αυτό τον τομέα για να εξασφαλισθεί η συνέχιση του προγράμματος το 1996;

14. θεωρεί απαράδεκτο το γεγονός ότι η χρησιμοποίηση πιστώσεων που έχουν εγγραφεί στον προϋπολογισμό στα κονδύλια B3-101 (Νεότητα για την Ευρώπη) και B3-1021 (Leonardo da Vinci) έχει καθυστερήσει λόγω των συνεδριάσεων των «επιτροπών προγραμμάτων» που εμπλέκονται στη διαχείριση αυτών των προγραμμάτων (επιτροπολογία);

15. ζητεί από την Επιτροπή να ενημερώσει το Κοινοβούλιο για τα μέτρα που ελήφθησαν βάσει του άρθρου B4-320 (LIFE) αναφέροντος ιδιαίτερα την αναλογία των πιστώσεων που χρησιμοποιήθηκαν για διοικητικές δαπάνες;

16. παρατηρεί ότι δυστυχώς η κατανομή πόρων σε σχέδια του τομέα της ανανεώσιμης ενέργειας βάσει του άρθρου B6-7151 (τεχνολογίες για την καθαρότερη και αποδοτικότερη παραγωγή και χρήση της ενέργειας) δεν αντιστοιχεί στην εγκριθείσα από το Ευρωπαϊκό Κοινοβούλιο στα πλαίσια της απόφασης για το εν λόγω ειδικό πρόγραμμα; αναλαμβάνει τη δέσμευση να διερευνήσει τους λόγους αυτής της διάστασης και να λάβει τα μέτρα που απαιτούνται προκειμένου να εξασφαλίσει ότι τηρείται η κοινοτική πολιτική στον τομέα αυτό;

17. επισημαίνει με ανησυχία τη μη χρησιμοποίηση πιστώσεων υποχρεώσεων (0% στα τέλη Αυγούστου) στο άρθρο B7-216 που αφορά την ανθρωπιστική δράση σε τρίτες χώρες η οποία συνδυάσθηκε με μείωση στη χρησιμοποίηση πιστώσεων πληρωμών (13,29% έναντι 23,95%); αυτό έρχεται σε αντίθεση με τη γενικότερη ανάγκη για τέτοιου είδους δράση όπως αναφέρει η Επιτροπή στην έκθεσή της για τη χρησιμοποίηση πιστώσεων έως τις 31 Μαΐου 1995; ζητεί από την Επιτροπή διευκρινίσεις για αυτή την προφανή αντίφαση;

18. εκφράζει ιδιαίτερη ανησυχία για την αργή εκτέλεση των θέσεων του προϋπολογισμού που προορίζονται για τη χρηματοδότηση της συνεργασίας με τρίτες χώρες στην περιοχή της Μεσογείου ενόψει της προσεχούς αύξησης πιστώσεων στο κονδύλιο ΜΕDΑ; καλεί την Επιτροπή να εξασφαλίσει ιδιαίτερα ότι οι δομές διαχείρισης που χρησιμοποιούνται για την υλοποίηση του ΜΕDΑ είναι επαρκώς ευέλικτες και αποκεντρωμένες ώστε να επιτρέπουν την ταχεία και αποτελεσματική καταβολή κεφαλαίων;

19. αποδίδει ύψιστη σημασία στην ομαλή χρηματοδότηση της ενίσχυσης που σχετίζεται με την ειρηνευτική συμφωνία Ισραήλ/ΟΑΠ; επαναλαμβάνει την έκκλησή του προς την Επιτροπή να εξασφαλίσει ότι η βοήθεια φθάνει τάχιστα στους τελικούς δικαιούχους;

20. παρά τις βελτιώσεις στις διαδικασίες εσωτερικής διαχείρισης στη λειτουργία των προγραμμάτων PHARE και TACIS, προτρέπει την Επιτροπή να βελτιώσει τα ποσοστά εκτέλεσης των πιστώσεών τους και ιδιαίτερα του άρθρου B7-620 (Τεχνική συνεργασία με τα ανεξάρτητα κράτη της πρώην Σοβιετικής Ένωσης);

21. ζητεί από την Επιτροπή να ενημερώσει το Κοινοβούλιο για τη χρήση τουλάχιστον 100 εκατ. Ecu που προορίζονται για προγράμματα προστασίας του περιβάλλοντος και κυρίως για την οριστική παύση λειτουργίας των αντιδραστήρων RBMK (Τσερνομπίλ), όπως αναφέρεται στις παρατηρήσεις του άρθρου B7-600 (Ενίσχυση της οικονομικής αναδιάρθρωσης στις χώρες της Κεντρικής και Ανατολικής Ευρώπης); εν προκειμένω επισημαίνει με ανησυχία τη συνεχιζόμενη μικρή χρησιμοποίηση των πιστώσεων του άρθρου B7-634 (Συνεργασία με τις χώρες της Κεντρικής και Ανατολικής Ευρώπης και με τα ανεξάρτητα κράτη της πρώην Σοβιετικής Ένωσης στον τομέα της πυρηνικής ασφάλειας) και ζητεί από την Επιτροπή να παράσχει επαρκείς πληροφορίες σχετικά με την εκτέλεση των πιστώσεων του εν λόγω άρθρου;

22. υπενθυμίζει την έμφαση που έχει δώσει στη συμβολή για την ανάπτυξη της Νότιας Αφρικής και του νοτίου τμήματος της Αφρικής εν γένει και ζητεί από την Επιτροπή να εξασφαλίσει τη μέγιστη και βέλτιστη χρησιμοποίηση πιστώσεων από τα σχετικά κονδύλια (B7-5070 και B7-5071);

23. επιμένει στο ότι οι δαπάνες που αφορούν ενέργειες στο πλαίσιο της κοινής εξωτερικής πολιτικής και πολιτικής για την ασφάλεια θα πρέπει να χρηματοδοτηθούν μέσω της υποδιαίρεσης Β8 και του σχετικού αποθεματικού του προϋπολογισμού προκειμένου να διασαφηνισθούν οι σχετικές ευθύνες για τις οικονομικές αποφάσεις που έχουν ληφθεί σ' αυτό τον τομέα;

24. καλεί την Επιτροπή να εξασφαλίσει την ταχεία εκτέλεση του κονδυλίου του προϋπολογισμού για τη Διοίκηση της ΕΕ στο Μοστάρ και να μεριμνήσει για την άρση των θεσμικών εμποδίων αυτής της εκτέλεσης;

25. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.